Illum il-President tal-Kunsill Ewropew, Charles Michel, flimkien mar-Rappreżentant Għoli Josep Borrell, iltaqgħu ma' Fayez al-Sarraj, President tal-Kunsill tal-Presidenza tal-Gvern ta' Kunsens Nazzjonali tal-Istat tal-Libja, mal-wasla tiegħu fi Brussell. Il-President Michel esprima tħassib dwar l-eskalazzjonijiet militari inkwetanti fil-Libja. Huwa ssottolinja li ma hemm ebda soluzzjoni militari għall-kriżi fil-Libja, biss proċess politiku jista' jqarribna lejn il-paċi u l-istabbiltà. Il-Libjani għandhom ikunu fil-qalba tad-definizzjoni tal-ġejjieni tagħhom. L-Unjoni Ewropea ser iżżid l-isforzi għal soluzzjoni paċifika u politika. L-Unjoni Ewropea tappoġġa bis-sħiħ il-proċess ta' Berlin u l-inizjattivi kollha tan-NU maħsuba biex tinstab soluzzjoni politika komprensiva għall-kriżi fil-Libja. Ir-Rappreżentant Għoli Borrell tenna l-importanza li jinħolqu l-kundizzjonijiet xierqa qabel ma jittieħdu passi futuri kif diskuss waqt il-laqgħa ministerjali li saret ilbieraħ. Il-President Michel semma l-Memorandum ta' Qbil (MtQ) reċenti bejn it-Turkija u l-Libja dwar id-delimitazzjoni tal-ġurisdizzjonijiet marittimi fil-Baħar Mediterran u esprima l-pożizzjoni tal-Unjoni Ewropea li l-MtQ jikser id-drittijiet sovrani ta' Stati terzi u ma jikkonformax mal-Liġi tal-Baħar u ma jistax jipproduċi konsegwenzi legali għal Stati terzi. Il-President tal-Kunsill Ewropew Charles Michel ukoll ikkundanna b'mod ċar l-attakki reċenti fil-Libja, b'mod partikolari l-attakk kontra l-iskola militari fi Tripli u dak fuq l-ajruport ta' Sirte. Tenna wkoll li l-Unjoni Ewropea dejjem appoġġat b'mod konsistenti l-Gvern ta' Kunsens Nazzjonali bħala l-gvern leġittimu tal-Libja u li l-UE lesta tipprovdi l-appoġġ kollu possibbli għall-proċess politiku.